Prijedlog PROVEDBENE ODLUKE VIJEĆA kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost /* COM/2013/0609 final - 2013/0299 (NLE) */





OBRAZLOŽENJE 1. KONTEKST PRIJEDLOGA U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od te Direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza. Dopisom evidentiranim pri Komisiji 8. travnja 2013. Talijanska Republika zatražila je odobrenje da i dalje od plaćanja poreza izuzima porezne obveznike koji ostvaruju promet ispod određenog praga te da taj prag poveća s 30 000 eura na 65 000 eura. U skladu s člankom 395. stavkom 2. Direktive o PDV-u Komisija je dopisom od 10. lipnja 2013. obavijestila druge države članice o zahtjevu Talijanske Republike. Dopisom od 14. lipnja 2013. Komisija je obavijestila Talijansku Republiku da ima sve informacije potrebne za procjenu zahtjeva. Općeniti kontekst Poglavljem 1. Glave XII. Direktive o PDV-u državama članicama omogućuje se primjena posebnih programa za male poduzetnike, uključujući izuzeće poreznih obveznika čiji godišnji promet ne prelazi određeni iznos. To izuzeće podrazumijeva da porezni obveznik ne treba zaračunati PDV na dobavljenu robu, ali zbog toga ne može ni odbiti PDV na kupovinu. Ova mjera prvi je put uvedena u skladu s odredbama članka 14. Direktive Vijeća 67/228/EEZ[1]. Međutim države članice koje nisu iskoristile mogućnost predviđenu tom odredbom mogle su, u skladu s člankom 24. stavkom 2. točkom (b) Direktive 77/388/EEZ koji je preinačen u članak 285. stavak 1. Direktive o PDV-u, naknadno izuzeti od plaćanja PDV-a samo porezne obveznike čiji godišnji promet ne prelazi 5 000 eura. Talijanska Republika nije iskoristila mogućnost predviđenu člankom 14. Direktive Vijeća 67/228/EEZ. Zbog velikog broja poreznih obveznika s jako niskim godišnjim prometom, Talijanska Republika zatražila je 2007. odstupanje kako bi malim poduzetnicima pojednostavnila obveze povezane s PDV-om te nacionalnoj poreznoj upravi olakšala naplatu poreza izuzimajući od plaćanja porezne obveznike čiji godišnji promet ne prelazi 30 000 eura. Odlukom Vijeća 2008/737/EZ[2] to odstupanje odobreno je do 31. prosinca 2010., a Odlukom Vijeća 2010/688/EU[3] naknadno je produljeno do 31. prosinca 2013. Talijanska Republika je zatražila da se primjena mjere, koja za porezne obveznike nije obvezna, produlji do 31. prosinca 2016. Talijanska Republika je zatražila i da se prag godišnjeg prometa poveća na 65 000 eura. Povećanjem tog praga veći broj MSP-ova u Italiji obuhvaćen je navedenom mjerom. To je u skladu s ciljevima Komunikacije Komisije „Počnimo od malih” – „Akt o malom poduzetništvu za Europu” (COM(2008) 394 od 25. lipnja 2008.), koja poziva države članice da se pri oblikovanju zakonodavstva uzmu u obzir posebna obilježja MSP-ova te da je stoga nužno pojednostavniti postojeći regulatorni okvir. Nadalje, poteškoće nisu utvrđene ni u primjeni mjere niti u praćenju poduzeća koja su njome obuhvaćena. U prijedlogu Direktive o pojednostavnjenju obveza povezanih s PDV-om od 29. listopada 2004. (COM (2004) 728 završna verzija)[4] Komisija je obuhvatila odredbe kojima se državama članicama želi omogućiti da od plaćanja poreza izuzimaju porezne obveznike čiji godišnji promet ne prelazi gornju granicu od 100 000 eura s mogućnošću ažuriranja tog iznosa svake godine. Međutim u ovom trenutku Vijeće još uvijek nije postiglo suglasnost o tom prijedlogu. Prema informacijama koje je dostavila Talijanska Republika čini se da će mjera imati zanemariv učinak na prikupljeni prihod od poreza u fazi konačne potrošnje. Stoga se predlaže produljenje odstupanja za dodatno razdoblje do najranije 13. prosinca 2016. ili do stupanja na snagu Direktive o pragovima godišnjeg prometa ispod kojih se porezni obveznici mogu izuzeti od plaćanja PDV-a te povećanje praga na 65 000 eura. Postojeće odredbe u području prijedloga Komisija je 2004. dala prijedlog (COM(2004) 728 završna verzija[5]), da se, među ostalim, poveća na 100 000 eura prag godišnjeg prometa za izuzeće od PDV-a koje bi države članice odobrile poreznim obveznicima. Vijeće još uvijek razmatra taj prijedlog. Komisija smatra da bi u srednjoročnom razdoblju donošenje prijedloga bilo prikladnije za daljnje djelovanje od nesustavnog pristupa temeljenog na pojedinačnim izuzećima. Komisija stoga poziva Vijeće da nastavi pregovore o tom prijedlogu. Usklađenost s drugim politikama i ciljevima Unije Mjera je u skladu s ciljevima Unije za male poduzetnike, utvrđenima u Komunikaciji Komisije „Počnimo od malih” – „Akt o malom poduzetništvu za Europu” (COM(2008) 394 od 25. lipnja 2008.). 2. REZULTATI SAVJETOVANJA SA ZAINTERESIRANIM STRANAMA I PROCJENA UČINKA Savjetovanje zainteresiranih strana Nije relevantno. Prikupljanje stručnog mišljenja i njegova uporaba Nije bilo potrebno obratiti se vanjskim stručnjacima. Procjena učinka Odlukom se želi nastaviti primjenu mjere pojednostavljenja kojom se poduzeća čiji godišnji promet ne prelazi određeni prag godišnjeg prometa izuzimaju od mnogih obveza predviđenih sustavom PDV-a i povećati taj prag s 30 000 eura na 65 000 eura. Zbog uskog područja primjene odstupanja i njegove vremenski ograničene primjene učinak će u svakom slučaju biti ograničen. 3. PRAVNI ELEMENTI PRIJEDLOGA Sažetak predloženog djelovanja Odobrenje Talijanskoj Republici za nastavak primjene mjere odstupanja od Direktive 2006/112/EZ o uvođenju mjere pojednostavljenja za poduzeća čiji godišnji promet ne prelazi određeni prag te povećanju tog praga na 65 000 eura. Pravna osnova Članak 395. Direktive o PDV-u. 4. UTJECAJ NA PRORAČUN Prijedlog ne utječe na proračun Unije jer će Italija izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89[6]. 5. NEOBVEZNI ELEMENTI Prijedlog sadrži klauzulu o vremenskom ograničenju valjanosti. 2013/0299 (NLE) Prijedlog PROVEDBENE ODLUKE VIJEĆA kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost[7], a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisom evidentiranim pri Komisiji 8. travnja 2013. Italija je zatražila odobrenje za primjenu mjere odstupanja od članka 285. Direktive 2006/112/EZ kako bi porezne obveznike čiji godišnji promet ne prelazi određeni prag mogla i dalje izuzimati od plaćanja poreza te povećati taj prag s 30 000 eura na 65 000 eura. Tom bi se mjerom ti porezni obveznici izuzeli od plaćanja nekih ili svih obveza povezanih s porezom na dodanu vrijednost (PDV) navedenih u Poglavlju 2. do 6. Glave XI. Direktive 2006/112/EZ. (2) Komisija je dopisom od 10. lipnja 2013. obavijestila druge države članice o zahtjevu Italije. Dopisom od 14. lipnja 2013. Komisija je obavijestila Italiju da ima sve informacije potrebne za procjenu zahtjeva. (3) U skladu s Glavom XII. Direktive 2006/112/EZ države članice već mogu primjenjivati poseban program namijenjen malim poduzetnicima. Mjera za koju je zatraženo produljenje odstupa od članka 285. te Direktive u njezinoj primjeni na Italiju samo utoliko što je prag godišnjeg prometa predviđen tim programom viši od praga od 5 000 eura. (4) Odlukom Vijeća 2008/737/EZ od 15. rujna 2008.[8], Italija je dobila odobrenje za primjenu mjere odstupanja kako bi porezne obveznike čiji godišnji promet ne prelazi 30 000 eura izuzela od plaćanja poreza do 31. prosinca 2010. Odlukom Vijeća 2010/688/EU [9]primjena tog odstupanja naknadno je produljena do 31. prosinca 2013. S obzirom na to da su se zbog tog praga malim poduzetnicima smanjile obveze povezane s PDV-om, Italiji bi trebalo odobriti da i dalje primjenjuje mjeru u ograničenom razdoblju te da prag poveća na 65 000 eura. Porezni obveznici u svakom slučaju mogu odabrati uobičajeni aranžman o PDV-u. (5) Kako bi još veći broj MSP-ova imao koristi od navedene mjere, što je u skladu s Komunikacijom Komisije „Počnimo od malih” – „Akt o malom poduzetništvu za Europu” (COM(2008) 394 od 25. lipnja 2008.), Italiji bi trebalo odobriti povećanje praga godišnjeg prometa ispod kojeg se određeni porezni obveznici mogu izuzeti od plaćanja PDV-a s 30 000 eura na 65 000 eura. (6) U prijedlogu Direktive Vijeća o izmjeni Direktive 77/388/EEZ u cilju pojednostavnjenja obveza u pogledu poreza na dodanu vrijednost, koji je podnesen 29. listopada 2004[10]., Komisija je obuhvatila odredbe kojima se državama članicama omogućuje utvrđivanje gornje granice godišnjeg prometa za program izuzeća od PDV-a u iznosu do 100 000 eura ili protuvrijednosti tog iznosa u nacionalnoj valuti, s mogućnošću ažuriranja tog iznosa svake godine. Zahtjev za produljenje koji je dostavila Italija u skladu je s prijedlogom o kojem Vijeće još uvijek nije postiglo dogovor. (7) Prema informacijama koje je dostavila Italija povećanje praga imat će zanemariv učinak na sveukupni prikupljeni prihod od poreza u fazi konačne potrošnje. (8) Odstupanje ne utječe na vlastita sredstva Unije koja proizlaze iz poreza na dodanu vrijednost. DONIJELO JE OVU ODLUKU: Članak 1. Odstupajući od članka 285. Direktive 2006/112/EZ, Italiji se odobrava izuzimanje od plaćanja PDV-a za porezne obveznike čiji godišnji promet ne prelazi 65 000 eura. Italija može povećati tu gornju granicu kako bi zadržala stvarnu vrijednost izuzeća. Članak 2. Ova Odluka stupa na snagu na dan objave. Ova se Odluka primjenjuje od 1. siječnja 2014. do datuma stupanja na snagu Direktive o izmjeni iznosa gornje granice godišnjeg prometa u okviru koje se porezni obveznici mogu izuzeti od plaćanja PDV-a ili do 31. prosinca 2016., pri čemu se uzima u obzir raniji datum. Članak 3. Ova je Direktiva upućena Talijanskoj Republici. Sastavljeno u Bruxellesu Za Vijeće Predsjednik [1] SL 71, 14.4.1967., str. 1303.-1312. [2] SL L 249, 18.9.2008., str. 13.-14. [3] SL L 294, 12.11.2010., str. 12.-13. [4] SL C 24, 29.1.2005., str. 10. [5] http://eur-lex.europa.eu/LexUriServ/LexUriServ.do?uri=COM:2004:0728:FIN:EN:PDF [6] SL L 155, 7.6.1989., str. 9.-13. [7] SL L 347, 11.12.2006., str. 1. [8] SL L 249, 18.9.2008., str. 13.-14. [9] SL L 294, 12.11.2010., str. 12.-13. [10] COM(2004) 728 završna verzija (SL C 24, 29.1.2005., str. 10.).